คณะอุตสาหกรรมเกษตร มหาวิทยาลัยเกษตรศาสตร์

คณะอุตสาหกรรมเกษตร มหาวิทยาลัยเกษตรศาสตร์ เป็นคณะอุตสาหกรรมเกษตรแห่งแรกของประเทศไทย มีวัตถุประสงค์เพื่อผลิตบัณฑิตที่เป็นผู้นำทางด้านอุตสาหกรรมเกษตรของประเทศ ที่สามารถบริหารจัดการ ควบคุมกระบวนการผลิต และควบคุมคุณภาพของผลิตภัณฑ์ และสามารถทำวิจัยและพัฒนาผลิตภัณฑ์ใหม่ เพื่อปรับปรุงและพัฒนาคุณภาพของอุตสาหกรรมเกษตรของประเทศให้สามารถแข่งขันในตลาดโลก
ประวัติ.
มหาวิทยาลัยเกษตรศาสตร์ได้จัดตั้งคณะอุตสาหกรรมเกษตรเป็นคณะแรกของประเทศไทย ตามนโยบายส่งเสริมการพัฒนาอุตสาหกรรมเกษตรเพื่อการส่งออก เมื่อวันที่ 23 พฤษภาคม พ.ศ. 2523 โดยได้รับโอน "แผนกวิชาวิทยาศาสตร์การอาหาร" ซึ่งมีมาตั้งแต่ พ.ศ. 2505 จาก คณะเกษตร มาสังกัดเป็นภาควิชาหนึ่งของคณะด้วย
หน่วยงาน.
ภาควิชา สำนัก สถาบัน และศูนย์ ภายในคณะอุตสาหกรรมเกษตร
หลักสูตร.
โครงการปริญญาตรีร่วมกับมหาวิทยาลัยในต่างประเทศ.
นิสิตสามารถเลือกที่จะเข้าร่วมหรือไม่เข้าร่วมก็ได้
 โครงการปริญญาตรีร่วมกับมหาวิทยาลัยในต่างประเทศนั้น เป็นโครงการที่ริเริ่มขึ้นในปี 2549 โดยความร่วมมือระหว่างคณะอุตสาหกรรมเกษตร มหาวิทยาลัยเกษตรศาสตร์ กับ University of Reading ประเทศอังกฤษ โดยมีจุดประสงค์เพื่อให้นิสิตที่เข้าร่วมโครงการได้มีประสบการณ์ในการศึกษาใน ต่างประเทศ ทั้งนี้เพื่อเป็นแนวทางในการศึกษาต่อ รวมถึงได้มีโอกาสแลกเปลี่ยนวัฒนธรรมและเพิ่มพูนทักษะในการใช้ภาษาอังกฤษ
 นิสิตที่เข้าร่วมโครงการจะเข้าเรียนชั้นปีที่ 1 ถึงปีที่ 3 ที่มหาวิทยาลัยเกษตร์ศาสตร์และเดินทางไปเรียนชั้นปีที่ 4 ที่ University of Reading (Department of Food Bioscience) ประเทศอังกฤษเป็นเวลาประมาณ 8-10 เดือน (ขึ้นอยู่กับคะแนนภาษาอังกฤษ) โดยในช่วง 1-3 เดือนแรกนิสิตจะได้เข้าเรียนภาษาอังกฤษร่วมกับนักเรียนต่างชาติจากประเทศต่างๆเพื่อเตรียมพร้อมก่อนเข้าชั้นเรียนในเดือนตุลาคม นิสิตที่เข้าร่วมโครงการจะได้รับปริญญาวิทยาศาสตรบัณฑิตจากมหาวิทยาลัยเกษตรศาสตร์พร้อมประกาศนียบัตรจาก University of Reading หากนิสิตมีความประพฤติและมีผลการเรียนดีผ่านเกณฑ์การเข้าศึกษาต่อของมหาวิทยาลัยก็สามารถเข้าศึกษาต่อในระดับปริญญาโทที่ University of Reading (Department of Food Bioscience) ได้โดยไม่จำเป็นต้องสอบภาษาอังกฤษอีกครั้งหนึ่ง
แนวทางการประกอบอาชีพ.
ภาควิชาเทคโนโลยีการบรรจุและวัสดุ.
ผู้ที่เรียนจบสาขาวิชาเทคโนโลยีการบรรจุและวัสดุ สามารถทำงานเป็นนักออกแบบและควบคุมการผลิตภาชนะบรรจุ หรือเป็นผู้เชี่ยวชาญในการแนะนำภาชนะบรรจุให้เหมาะสมกับชนิดของผลิตภัณฑ์ สถานที่ทำงานหลังจบการศึกษา ได้แก่ Procter & Gamble Manufacturing Ltd., บริษัท คอลเกต ปาล์มโอลีฟ (ประเทศไทย) จำกัด, บริษัท จอห์นสัน แอนด์ จอห์นสัน (ประเทศไทย) จำกัด, บริษัท 3 เอ็ม (ประเทศไทย) จำกัด, บริษัท ฟิล์มมาสเตอร์ จำกัด, บริษัท สยามคราฟท์อุตสาหกรรม จำกัด, บริษัท เยื่อกระดาษสยาม จำกัด, บริษัท สยามบรรจุภัณฑ์ จำกัด, สยามทบพัน จำกัด, Fuji Ace Co.,Ltd เป็นต้น
ภาควิชาเทคโนโลยีชีวภาพ.
ผู้ที่จบสาขาวิชาเทคโนโลยีชีวภาพสามารถทำงานในภาคอุตสาหกรรมการหมัก อุตสาหกรรมอาหาร และอุตสาหกรรมเครื่องดื่ม ในบทบาทของนักวิจัย ผู้ควบคุมการผลิต ผู้ควบคุมคุณภาพ หรือจะศึกษาต่อปริญญาโทเพื่อเพิ่มพูนความรู้ทั้งในสาขาเทคโนโลยีชีวภาพ หรือสาขาวิศวกรรมเคมี บัณฑิตของภาควิชาเทคโนโลยีชีวภาพ สามารถเข้าไปทำงานในบริษัท เนสเล่ (ประเทศไทย) จำกัด, บริษัท อายิโนะโมะโต๊ะ (ประเทศไทย) จำกัด, บริษัท ไทยเทพรสผลิตภัณฑ์อาหาร จำกัด (มหาชน), บริษัท เบทาโกร อโกรกรุ๊ฟ จำกัด (มหาชน), บริษัท ซี.พี.อินเตอร์ฟูด (ไทยแลนด์) จำกัด เป็นต้น หรือทำงานในหน่วยงานราชการต่าง ๆ เช่น สถาบันวิจัยวิทยาศาสตร์และเทคโนโลยีแห่งประเทศไทย ศูนย์พันธุวิศวกรรมและเทคโนโลยีแห่งประเทศไทย เป็นต้น
ภาควิชาพัฒนาผลิตภัณฑ์.
ผู้ที่เรียนจบสาขาวิชาพัฒนาผลิตภัณฑ์สามารถเป็นนักวิจัยและพัฒนาผลิตภัณฑ์ หรือพนักงานควบคุมการผลิตในบริษัทเอกชนต่าง ๆ ที่มีกิจการเกี่ยวข้องกับสินค้าอุตสาหกรรมเกษตร ทั้งที่เป็นอาหารและไม่ใช่อาหาร หรือทำงานในภาครัฐต่าง ๆ เช่น สภาวิจัย ศูนย์พันธุวิศวกรรม สถาบันอาหาร ในตำแหน่งนักวิจัยและพัฒนาผลิตภัณฑ์ และผู้ควบคุมคุณภาพสินค้า หรือศึกษาต่อในสถาบันการศึกษาต่าง ๆ ในสาขาเดิมหรือสาขาอื่น เช่น สาขาสิ่งแวดล้อม, Food Engineering (วิศวกรรมอาหาร), Chemical Engineering (วิศวกรรมเคมี), MBA (บริหารธุรกิจมหาบัณฑิตหลักสูตรนานาชาติ) , Marketing (การตลาด), Industrial Engineering (วิศวกรรมอุตสาหการ) เป็นต้น
ภาควิชาวิทยาศาสตร์และเทคโนโลยีการอาหาร.
ผู้จบการศึกษาสาขาวิชาวิทยาศาสตร์และเทคโนโลยีการอาหารสามารถทำงานในโรงงานอุตสาหกรรมอาหาร ในฝ่ายควบคุมการผลิต ฝ่ายควบคุมคุณภาพ ฝ่ายวิจัยและพัฒนา ฝ่ายขาย และผู้จบการศึกษาสาขาวิชาวิศวกรรมอาหารสามารถทำงานในโรงงานอุตสาหกรรมอาหารในตำแหน่งวิศวกรกระบวนการแปรรูปอาหาร หรือเจ้าหน้าที่ฝ่ายควบคุมการผลิต บัณฑิตของภาควิชาวิทยาศาสตร์และเทคโนโลยีการอาหารสามารถทำงานในบริษัทต่าง ๆ ดังนี้ เครือเจริญโภคภัณฑ์ (ซีพี), บริษัท ลีเวอร์บราเธอร์ (ประเทศไทย) จำกัด, บริษัท เนสท์เล่ (ประเทศไทย) จำกัด, บริษัท ยูไนเต็ดฟูดส์ จำกัด เป็นต้น หรือทำงานในหน่วยงานรัฐบาลต่าง ๆ เช่น สำนักงานอาหารและยา, กรมวิทยาศาสตร์การแพทย์, กรมวิทยาศาสตร์บริการ, กระทรวงสาธารณสุข โครงการหลวงและโครงการส่วนพระองค์ เป็นต้น
ภาควิชาวิทยาการสิ่งทอ.
ผู้ที่เรียนจบสาขาวิทยาศาสตร์และเทคโนโลยีสิ่งทอ สามารถก้าวสู่มืออาชีพด้านการจัดการธุรกิจผลิตภัณฑ์สิ่งทอ หรือเป็นผู้ควบคุมการผลิตในโรงงานอุตสาหกรรมสิ่งทอและเครื่องนุ่งห่ม เช่น โรงงานปั่นด้าย โรงงานฟอกย้อม โรงงานพิมพ์ผ้า โรงงานผลิตเสื้อผ้าสำเร็จรูป โรงงานผลิตภัณฑ์สิ่งทอ โรงงานเคหะสิ่งทอ หรือเป็นนักวิจัยในหน่วยงานราชการต่าง ๆ เช่น กระทรวงอุตสาหกรรม กระทรวงเกษตรและสหกรณ์ กระทรวงวิทยาศาสตร์และเทคโนโลยี สถาบันสิ่งทอ เป็นต้น
อันดับและมาตรฐาน.
ผลการจัดอันดับแยกตามสาขา ARWU Global Ranking of Academic Subjects จัดโดยมหาวิทยาลัยเซี่ยงไฮ้เจียวทงของประเทศจีน โดยใช้เกณฑ์พิจารณาจากผลงานวิจัย (Q1) อิทธิพลของงานวิจัย (CNCI) ความร่วมมือระหว่างประเทศ (IC) คุณภาพการวิจัย (TOP) และรางวัลวิชาการระดับนานาชาติ (Award) พบว่าในสาขา Food Science & Technology และ สาขา Biotechnology ซึ่งเป็นสาขาของ คณะอุตสาหกรรมเกษตร มหาวิทยาลัยเกษตรศาสตร์ ได้รับการจัดอันดับให้ติดอันดับโลก 
โดยในสาขา Food Science & Technology ปี 2017 อยู่ในอันดับที่ 101-150, ปี 2018 อยู่ในอันดับที่ 101-150, ปี 2019 อยู่ในอันดับที่ 101-150, ปี 2020 อยู่ในอันดับที่ 201-300, และปี 2021 อยู่ในอันดับที่ 201-300 และสาขา Biotechnology ปี 2018 อยู่ในอันดับที่ 401-500 และปี 2019 อยู่ในอันดับที่ 401-500
U.S. News & World Report เป็นนิตยสารการจัดอันดับมหาวิทยาลัยของสหรัฐอเมริกา มีเกณฑ์การจัดอันดับหลายด้าน เช่น ชื่อเสียงการวิจัยในระดับโลก และระดับภูมิภาค สื่อสิ่งพิมพ์ การถูกนำไปอ้างอิง ความร่วมมือระหว่างประเทศ จำนวนบุคลากรระดับปริญญาเอก เป็นต้น โดยในปี 2022 มหาวิทยาลัยเกษตรศาสตร์ได้รับการจัดอันดับตามสาขาวิชา (Subject Rankings) ในสาขา Food Science and Technology ให้อยู่ในอันดับที่ 166 ของโลก